
	În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare,  
           
Serviciul managementul proiectelor și Directorul executiv al Direcției Economice formulează următorul:



RAPORT DE SPECIALITATE 
la proiectul de hotărâre privind modificarea Hotărârii Consiliului Local al Municipiului Satu Mare nr. 51/29.02.2024 


Prin Hotărârea Consiliului Local nr. 51/29.02.2024 s-a aprobat cooperarea cu Agenția de Dezvoltare Regională Nord-Vest pentru Platforma INNO, alături de Protocolul de colaborare (Anexa nr. 1) și bugetul multianual aferent (Anexa nr. 2), bazat pe o cotă de 2 lei/locuitor.
Ca parte a Agenției de Dezvoltare Regională Nord-Vest, platforma INNO este punct unic de contact pentru conectarea actorilor din mediul academic, de afaceri, guvernamental și non-guvernamental, cu scopul de a răspunde provocărilor actuale și de a valorifica oportunitățile emergente. Misiunea INNO este de a facilita parteneriate valoroase, de a asigura acces la cunoștințe cât mai actuale și de a sprijini investițiile regionale și dezvoltarea IMM-urilor. Serviciile oferite de INNO sunt gratuite.
 Regiunea Nord-Vest evoluează dintr-un spațiu industrial tradițional într-un ecosistem în care inovația este tot mai strâns legată de nevoile reale ale mediului economic și social. Într-o regiune în care inovația nu este (încă) un reflex, ci o alegere strategică, open innovation și transferul tehnologic sunt punți esențiale între potențial și impact. Nord-Vestul are universități performante, firme care încep să investească în cercetare.
În urma deciziilor adoptate prin Hotărârea Consiliului pentru Dezvoltare Regională Nord-Vest nr. 635/16.06.2026, au survenit două modificări în ceea ce priveşte Protocolul de colaborare şi bugetul multianual.
Conform noului model al Protocolului de Colaborare transmis de către ADR Nord-Vest se extinde obiectul colaborării care include, pe lângă Platforma INNO, susținerea funcționării infrastructurii FABLAB (Fundația INNOCORE) și al infrastructurii HPC-AI (Asociația INNOSCIENCE).
Pentru asigurarea sustenabilității, cota de calculație a tarifului a fost majorată la 3 lei/locuitor pentru municipiile reședință de județ. 
Sumele aferente contribuției Municipiului Satu Mare vor fi cuprinse în Secțiunea de funcționare a bugetului local, "Cap. 70 Locuinte, servicii și dezvoltare publică".

Ținând cont de cele prezentate mai sus, proiectul de hotărâre se înaintează Consiliului Local al Municipiului Satu Mare cu propunerea de aprobare.

